b"\n_START_ARTICLE_\nKunstig befrugtning\n_START_PARAGRAPH_\nKunstig befrugtning d\xc3\xa6kker over enhver form for befrugtning, der ikke foreg\xc3\xa5r ved samleje. Konkret betegner kunstig befrugtning den l\xc3\xa6gelige behandling og diagnostik, der baserer sig p\xc3\xa5 eller kombineres med udtagning af menneskelige \xc3\xa6g og/eller instrumentelt assisteret befrugtning med s\xc3\xa6dceller. Man skelner mellem in vitro-fertilisering, hvor befrugtningen finder sted udenfor kvindens krop, og insemination, hvor s\xc3\xa6den spr\xc3\xb8jtes op i kvindens livmoder. _NEWLINE_Metoden vandt frem i 1950'erne som behandling af barnl\xc3\xb8shed hos mennesker, men har v\xc3\xa6ret anvendt i landbruget i mange \xc3\xa5r. In vitro-fertilisering blev introduceret i 1978 i England af biologen Robert Edwards og gyn\xc3\xa6kologen Patrick Steptoe. _NEWLINE_En af dem der har udviklet metoden til kunstig befrugtning med fors\xc3\xb8g med dyr var den russiske forsker Ilja Ivanovitj Ivanov, som omkring 1900 bl.a. eksperimenterede med at blande forskellige dyreracer med hinanden. Han er ogs\xc3\xa5 kendt for at foretage kontroversielle fors\xc3\xb8g med insemination af hun-aber med menneskes\xc3\xa6d, som dog mislykkedes.\n_START_SECTION_\nDanmark\n_START_PARAGRAPH_\nKunstig befrugtning har i Danmark s\xc3\xa5vel som i mange andre lande v\xc3\xa6ret genstand for massiv politisk interesse, s\xc3\xa6rligt grundet behandlingsformens etiske dimension. I 1997 vedtog Folketinget Lov om kunstig befrugtning i forbindelse med l\xc3\xa6gelig behandling, diagnostik og forskning m.v., der fastsl\xc3\xa5r, at l\xc3\xa6gen kun m\xc3\xa5 udf\xc3\xb8re kunstig befrugtning hvis der er tale om et u\xc3\xa6ndret \xc3\xa6g og en normal s\xc3\xa6dcelle. Enten \xc3\xa6gget eller s\xc3\xa6dcellen skal komme fra parret og kan s\xc3\xa5ledes ikke komme fra donorer. Samtidig kr\xc3\xa6ver loven, at kvinden ikke er fyldt 45 \xc3\xa5r. Som f\xc3\xb8lge af en lov\xc3\xa6ndring i 2006, m\xc3\xa5 l\xc3\xa6ger ogs\xc3\xa5 behandle enlige eller lesbiske kvinder pr. 1. januar 2007._NEWLINE_I Danmark behandles \xc3\xa5rligt omkring 20.000 kvinder med kunstig befrugtning."